CELEX: 62005FJ0121
Közszolgálat
Tisztviselők
Nyílt versenyvizsga

1.
Tisztviselők – Kereset – Az eljáráshoz fűződő érdek
(Személyzeti szabályzat, 90. és 91. cikk)
2.
Tisztviselők – Versenyvizsga – Szervezés – Vizsgára bocsátási feltételek és módozatok
(Személyzeti szabályzat, 25., 90. és 91. cikk; III. melléklet, 7. cikk)
1.
A közszolgálati jogviszony létesítéséhez szükséges versenyvizsga pályázójának különálló és valós érdeke fűződik ahhoz, hogy
a szakmai tapasztalat elégtelensége miatt a pályázó vizsgára bocsátását megtagadó eredeti versenyvizsga-bizottsági határozat
felülvizsgálata iránti kérelmét elutasító határozat megsemmisítését kérelmezze, jóllehet ezen eredeti megtagadó határozattal
szemben panaszt és keresetet is benyújthatott volna. Ugyanis a határozatai felülvizsgálata keretében a versenyvizsga-bizottság
rendelkezésére álló diszkrecionális jogkör mind a pályázók korábbi szakmai tapasztalata természetét és időtartamát, mind ezen
tapasztalatnak a betöltendő álláshely követelményeivel való többé vagy kevésbé szoros kapcsolatát illetően nem hasonlítható
össze sem a kinevezésre jogosult hatóság által a panasz keretében gyakorolt felülvizsgálattal, amely hatóságnak nincs joga
a versenyvizsga-bizottság határozatainak megsemmisítésére vagy megváltoztatására, sem a kereset előterjesztése esetén a közösségi
bíróság által gyakorolt jogszerűségi felülvizsgálattal, amelynek annak ellenőrzésére kell korlátozódnia, hogy az egyes pályázók
szakmai tapasztalatát illetően a versenyvizsga-bizottság mérlegelési jogkörének gyakorlása során nem történt‑e nyilvánvaló
hiba.
Következésképpen a felperes számára fenn kell állnia azon lehetőségnek, hogy a közösségi bíróság felülvizsgálja a kérelem
elkésettsége miatt a vizsgára bocsátást megtagadó határozat felülvizsgálatát elutasító versenyvizsga-bizottsági határozat
jogszerűségét, jóllehet ennek a bíróságnak ezzel egyidejűleg az eredeti határozat megalapozottságát is felül kell vizsgálnia.
(lásd a 29., 30., 32. és 33. pontot)
Hivatkozás:
a Bíróság 117/78. sz., Orlandi kontra Bizottság ügyben 1979. április 5‑én hozott ítéletének (EBHT 1979., 1613. o.) 9. pontja;
52/85. sz., Rihoux és társai kontra Bizottság ügyben 1986. május 7‑én hozott ítéletének (EBHT 1986., 1555. o.) 9. pontja;
az Elsőfokú Bíróság T‑115/89. sz., González Holguera kontra Parlament ügyben 1990. december 13‑án hozott ítéletének (EBHT 1990.,
II‑831. o.) 54. pontja; T‑214/99. sz., Carrasco Benítez kontra Bizottság ügyben 2000. november 21‑én hozott ítéletének (EBHT‑KSZ 2000.,
I‑A‑257. o. és II‑1169. o.) 70. és 71. pontja; T‑386/00. sz., Gonçalves kontra Parlament ügyben 2002. január 23‑án hozott
ítéletének (EBHT‑KSZ 2002., I‑A‑13. o. és II‑55. o.) 34. pontja; T‑145/02. sz., Petrich kontra Bizottság ügyben 2004. március
25‑én hozott ítéletének (EBHT‑KSZ 2004., I‑A‑101. o. és II‑447. o.) 37. pontja.
2.
Igaz ugyan, hogy a versenyvizsga-bizottság által elfogadott határozatra vonatkozó felülvizsgálati eljárásra nem terjed ki
a személyzeti szabályzat 90. és 91. cikke rendelkezéseinek a hatálya, a felülvizsgálati kérelem hatékonysága, és annak biztosítása,
hogy a pályázók ezt a jogorvoslatot az egyenlő bánásmód elvének tiszteletben tartása mellett vehessék igénybe, nemcsak azt
teszik szükségessé, hogy a felülvizsgálat tárgyát képező határozatot közöljék annak címzettjével, hanem azt is, hogy ez utóbbi
annak tartalmát ténylegesen megismerhesse. Ebben a tekintetben az adminisztráció köteles meggyőződni arról, hogy a pályázók
ténylegesen és könnyen megismerhetik az őket személyükben érintő határozatok tartalmát.
Nem ellentétes a személyzeti szabályzat 25. cikkével, a személyzeti szabályzat III. mellékletének 7. cikkével, a versenyvizsga-kiírással,
valamint az egyenlő bánásmód elvével az Európai Személyzeti Felvételi Hivatal (EPSO) által szervezett versenyvizsga vizsgabizottságának
azon határozata, amely elkésettség miatt elutasítja valamely pályázó vizsgára bocsátását megtagadó határozat felülvizsgálata
iránti kérelmet annak ellenére, hogy nincs bizonyíték arra vonatkozóan, hogy a pályázó megkapta volna azt az elektronikus
levelet, amely arról tájékoztatja, hogy ezt a határozatot az EPSO internetes oldalán a személyi aktájához csatolták, feltéve
hogy a versenyvizsga-kiírásnak a versenyvizsga-bizottság határozatai közlésének módját illető pontatlansága ellenére a versenyvizsga‑kiírásban
található információk, az e kiírás mellékletével és az EPSO internetes oldalán található világos útmutatásokkal együttesen
értelmezve kimondták egyrészt, hogy a felülvizsgálati kérelem benyújtásának kezdő időpontja nem függ attól, hogy a pályázó
megkapta‑e az elektronikus címére elküldött figyelmeztető levelet, hanem ezen időpontot az EPSO internetes oldalán a pályázó
személyi aktájában valamely új dokumentum elhelyezése jelenti, másrészt azt, hogy a pályázónak aktívan figyelemmel kell kísérnie
az említett akta változását, amelyet az utóbbi a gondossági kötelezettsége ellenére nem tett meg.
(lásd a 61., 72., 80., 81., 87. és 88. pontot)
Hivatkozás:
az Elsőfokú Bíróság T‑95/04. sz., Lavagnoli kontra Bizottság ügyben 2006. május 17‑én hozott ítéletének (EBHT‑KSZ 2006., I‑A‑2‑121. o.
és II‑A‑2‑569. o.) 45. és 48. pontja.